Årsberetning Budalsvika 2022
Gruppa som drifter og vedlikeholder hytta har bestått av: Viggo Løvås, Arild Svendsen, Ole Lagerholt, Steinar Nordgjerde og Einar Skontorp. I tillegg har vi hatt god hjelp av Arild Hovland, Bjørnar Olsen, Vivan Skontorp og noen ivrige herrer, under ledelse av Viggo, som har tatt turen inn for å klyve og stable ved for oss.  Det er gjennomført to dugnadshelger i tillegg til rutinemessig tilsyn gjennom året.  Etter to år med begrensninger og restriksjoner, var det fint å kunne ta imot gjester som vanlig utpå vårparten.   Hytta ble åpnet for normal bruk i mars, og vi har registrert totalt 196 overnattinger siden det. Av disse er 68 gjester fra Sverige og 15 fra andre land. Vi er takknemlig for det gode samarbeidet vi har med kommunen på Ed, og vi har hatt flere møter. De låner ut nøkler og tar imot betaling for oss, markedsfører hytta og er alltid positive.  
I forbindelse med etableringen av den historiske vandreruta, Hallevägen, har vi fått et nært og godt samarbeid med ledelsen for Tresticklan nasjonalpark. Länsstyrelsen i Vestre Götaland har gitt oss lov til å hogge tømmer og rydde på den svenske siden av bekken. Det er positivt at de nå ønsker å sette fokus på tidligere tiders bruk av området og at de vil at det gamle torpet Bodalsviken, skal ryddes og bli synlig igjen. For oss betyr det enklere tilgang på ved, mer åpent rundt hytta og mer lys på tunet.
Årets høydepunkt er det årlige besøket av den blide gjengen fra Barnas turlag. I år fikk de endelig anledning til å gå hele veien inn fra Råbocken. Som vanlig ble det rappellering i den bratte fjellveggen ved Tomt-Elias hule i tillegg til kanopadling og bading i Boksjøen.

